NARIADENIE KOMISIE (ES) č. 330/2005
z 25. februára 2005,
ktorým sa určujú niektoré smerné množstvá a individuálne stropy na vydávanie dovozných povolení na dodatočné množstvá na dovoz banánov do nových členských krajín na druhý štvrťrok 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 ods. 1,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1),
keďže:
(1)
Nariadenie Komisie (ES) č. 1892/2004 (2) prijalo prechodné opatrenia potrebné na uľahčenie prechodu od režimov existujúcich v nových členských štátoch pred ich pristúpením na dovozný režim vyplývajúci zo spoločnej organizácie trhu s banánmi na rok 2005. S cieľom zabezpečiť zásobovanie trhu najmä v nových členských štátoch toto nariadenie stanovilo dodatočné množstvo na účely vydávania dovozných licencií na prechodné obdobie. Toto dodatočné množstvo musí byť spravované s použitím mechanizmov a nástrojov, ktoré boli na účely spravovania existujúcich colných kvót zavedené nariadením Komisie (ES) č. 896/2001 zo 7. mája 2001, ustanovujúcim podrobné pravidlá uplatňovania nariadenia Rady (EHS) č. 404/93 týkajúceho sa opatrení pri dovoze banánov do Spoločenstva (3).
(2)
Odseky 1 a 2 článku 14 nariadenia Komisie (ES) č. 896/2001 určujú, že smerné množstvá a jednotlivé maximálne hodnoty sa môžu na účely vydávania dovozných licencií stanoviť na prvé tri štvrťroky roka.
(3)
Na účely určovania týchto smerných množstiev a jednotlivých maximálnych hodnôt je vhodné uplatniť rovnaké percentá, ako boli stanovené pre riadenie colných kvót A/B a C v nariadení Komisie (ES) č. 329/2005 (4), aby sa zabezpečilo adekvátne zásobovanie a kontinuita obchodných tokov medzi výrobným a obchodným sektorom.
(4)
S ohľadom na skutočnosť, že ustanovenia tohto nariadenia sa musia uplatňovať pred začiatkom obdobia, v ktorom sa predkladajú žiadosti o povolenia na druhý štvrťrok 2005, treba zabezpečiť okamžité nadobudnutie platnosti tohto nariadenia.
(5)
Toto nariadenie sa musí aplikovať na prevádzkovateľov pôsobiacich v Spoločenstve a registrovaných v súlade s článkami 5 a 6 nariadenia (ES) č. 1892/2004.
(6)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
V rámci dodatočných množstiev podľa článku 3 ods. 1 nariadenia (ES) č. 1892/2004 smerné množstvo určené v článku 14 ods. 1 nariadenia (ES) č. 896/2001 na vydávanie dovozných povolení na banány sa na druhý štvrťrok 2005 určuje na 29 % disponibilného množstva ustanoveného v článku 4 ods. 2 nariadenia (ES) č. 1892/2004 pre tradičných prevádzkovateľov aj netradičných prevádzkovateľov.
Článok 2
V rámci dodatočných množstiev podľa článku 3 ods. 1 nariadenia (ES) č. 1892/2004 sa maximálne povolené množstvo v zmysle článku 14 ods. 2 nariadenia (ES) č. 896/2001 na vydávanie dovozných povolení na banány na druhý štvrťrok 2005 určuje na:
a)
29 % z osobitného referenčného množstva oznámeného v súlade s článkom 5 ods. 5 nariadenia (ES) č. 1892/2004 pre tradičných prevádzkovateľov;
b)
29 % z oznámenej osobitnej kvóty podľa článku 6 ods. 6 nariadenia (ES) č. 1892/2004 pre netradičných prevádzkovateľov.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. februára 2005